ส่วนที่ 1

ข้อมูลสรุป (Executive Summary)

-   บริษัทหลักทรัพย์ ยูไนเต็ด จำกัด (มหาชน) (บริษัท) เริ่มก่อตั้งขึ้นเมื่อวันที่ 1 เมษายน 2514
    ด้วยทุนจดทะเบียนเริ่มแรก 500,000 บาท เพื่อประกอบธุรกิจหลักทรัพย์
    บริษัทได้รับคัดเลือกให้เป็นบริษัทสมาชิกตลาดหลักทรัพย์แห่งประเทศไทย หมายเลข 38 ในปี
    2534 และเข้าร่วมเป็นสมาชิกศูนย์ซื้อขายตราสารหนี้ไทย หมายเลข 49 ในปี
    2537ในเดือนมกราคม 2543 บริษัทจัดตั้งบริษัท ยูไนเต็ด แอ็ดไวเซอรี่ เซอร์วิส จำกัด
    โดยบริษัทถือหุ้นในอัตราร้อยละ 99.99 ของทุนจดทะเบียนและเรียกชำระแล้ว 10 ล้านบาท
    ในปี 2544 บริษัทมีการเสนอขายหลักทรัพย์แก่ประชาชนทั่วไป
    และได้เข้าเป็นบริษัทจดทะเบียนในตลาดหลักทรัพย์ในวันที่ 8 สิงหาคม 2544

-   ในปี 2546 มีเหตุการณ์สำคัญในการดำเนินงานบริษัท ดังนี้คือ มีเปลี่ยนแปลงคณะอนุกรรมการ
    เพื่อการบริหารจัดการงานบริษัทให้มีประสิทธิภาพมากขึ้น
    การจัดตั้งคณะทำงานเพื่อพิจารณาโครงสร้างเงินเดือน การจัดตั้ง Risk Control Unit
    บริษัท ได้มีการลงทุนซื้อหุ้นทั้งหมดของ บริษัท สยามไชยศรี จำกัด
    เพื่อใช้ขยายธุรกิจด้านวาณิชธนกิจ
    โดยในส่วนของบริษัทเองได้ขอใบอนุญาตประกอบธุรกิจที่ปรึกษาทางการเงินด้วย จาก
    สำนักงาน ก.ล.ต. ซึ่งได้รับอนุญาต ให้มีผลตั้งแต่ 22 ธันวาคม 2546 ที่ผ่านมา

-   บริษัทประกอบธุรกิจหลักทรัพย์โดยมีใบอนุญาต 4 ประเภท
    ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
    กิจการที่ปรึกษาการลงทุนและกิจการการจัดจำหน่ายหลักทรัพย์
    ปัจจุบันมีสำนักสาขาบริการด้านหลักทรัพย์ 4 แห่ง ประกอบด้วย สาขารังสิต สาขานครสวรรค์
    สาขานครปฐม และ สาขาหาดใหญ่ สำหรับบริษัทย่อย คือ บริษัท ยูไนเต็ด แอ็ดไวเซอรี่
    เซอร์วิส จำกัด และ บริษัท สยามไชยศรี จำกัด
    ประกอบธุรกิจด้านการเป็นที่ปรึกษาทางการเงิน

-   บริษัทมีความสามารถในการทำกำไรดีขึ้นตามลำดับ จากปี 2545 บริษัทมีผลกำไรสุทธิ 85.9
    ล้านบาท คิดเป็นกำไรต่อหุ้น 0.97 บาท กำไรสุทธิเพิ่มขึ้น เป็นกำไรสุทธิ ในปี 2546 เท่ากับ
    215.6 ล้านบาท คิดเป็นกำไรสุทธิต่อหุ้น (ถัวเฉลี่ยถ่วงน้ำหนัก) เท่ากับ 1.98 บาท

-   งบการเงินรวม ณ 31 ธันวาคม 2546 บริษัทมีสินทรัพย์รวม จำนวน 1,731 ล้านบาท
    มีหนี้สินทั้งสิ้น 853 ล้านบาท และมีส่วนของผู้ถือหุ้นประมาณ 878 ล้านบาท โดยมีทุนจดทะเบียน
    860 ล้านบาทและมีทุนชำระแล้ว 580.6 ล้านบาท

-   สำหรับทุนจดทะเบียนชำระแล้วได้เพิ่มขึ้นเป็น 580.6 ล้านบาท
    มาจากการใช้สิทธิแปลงสภาพใบสำคัญแสดงสิทธิทั้งในส่วนของผู้ถือหุ้นเดิม
    และส่วนของกรรมการพนักงาน

-   บริษัทได้จัดระบบภายในองค์กรให้มีกระบวนการกำกับดูแลกิจการที่ดี
    โดยมีคณะกรรมการตรวจสอบ ซึ่งทำหน้าที่คณะกรรมการกำหนดค่าตอบแทนด้วย
    และในปัจจุบันบริษัทกำลังพิจารณาจัดตั้งคณะกรรมการสรรหา
    เพื่อเป็นองค์ประกอบสำคัญในการสนับสนุนด้านการจัดการ
    ด้วยหลักการโปร่งใสและการบริหารงานที่ตรวจสอบได้ และมีการสื่อสารกับผู้ถือหุ้น
    นักลงทุนและนักวิเคราะห์อย่างสม่ำเสมอ ด้วยข้อมูลที่ถูกต้องและเพียงพอ
    เพื่อให้เกิดประโยชน์สูงสุด
    แก่ผู้ถือหุ้นและนักลงทุนตลอดจนบริษัทมีนโยบายการดำเนินธุรกิจที่เป็นประโยชน์ต่อเศรษฐกิจและสังคม
    โดยให้ความสำคัญกับการปฏิบัติตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
    (ก.ล.ต.) และของตลาดหลักทรัพย์แห่งประเทศไทย

-   เป้าหมายการดำเนินธุรกิจของบริษัท คือ การดำเนินงานใน 4 ด้านหลัก คือ
    ด้านการเป็นนายหน้าซื้อขายหลักทรัพย์ ด้านวาณิชธนกิจ ด้านวิเคราะห์หลักทรัพย์
    และด้านการลงทุนในหลักทรัพย์ประเภทต่างๆ โดยบริษัทได้พัฒนาองค์กรทั้งในด้านระบบงาน
    บุคลากร รวมทั้งการใช้เทคโนโลยีต่าง ๆ เข้ามาช่วยให้มีความต่อเนื่องของธุรกิจในระยะยาว

-   บริษัทมีเป้าหมายโครงสร้างรายได้ 4 ด้านคือ รายได้การเป็นนายหน้าซื้อขายหลักทรัพย์
    รายได้ด้านวาณิชธนกิจ รายได้ด้านการลงทุนในหลักทรัพย์ประเภทต่าง ๆ
    และรายได้จากดอกเบี้ยเงินให้กู้ยืม โดยมีเป้าหมายโครงสร้างรายได้ในอัตราส่วนร้อยละ
    77.3, 11.3, 9.8 และ 1.6 ตามลำดับ